Minnesotalik onalar: Sudlanayotgan o'g'illarimiz aybsiz
Minnesotada somalilik-amerikalik ikki yigit "Islomiy davlat"ga qo'shilishga uringanlikda ayblanmoqda.
Yigitlar Suriyaga borib, "Islomiy davlat" to'dasiga qo'shilishga uringanlikda ayblanayapti. "Amerika Ovozi" bu ayollar bilan dushanba kuni Minnneapolisdagi sud tashqarisida so'zlashdi. Aynan o'sha kuni Federal qidiruv boshqarmasiga ma'lumot berib borgan Abdirahmon Bashir guvohlik ko'rsatmasi bergan. Uning sudda aytishicha, hukumat bu ma'lumot uchun unga 100 ming dollar to'lagan. Sudlanayotgan Abdirahmon Daudning onasiga ko'ra, Bashir pulga o'ch jinoyatchidir. "Farzandlarimizni sotib, pul ishlamoqchi bo'lgan", - deydi Faxriya Muhammad. "Bashir ishsiz yurgan, daromad manbai qidirgan. Bizning bolalarimiz esa ishli, o'qigan, hech qamalgan emas. Bashir bolalarimizni maktabdan qidirib topib, ularning gaplarini yozib olgan", - deydi ona. Amerika hukumati Daud, Omar va Muhammad Farahni terrorchilarni mahsulot bilan ta'minlash va xorijda qotilliklar sodir etishni rejalashda ayblayapti. O'tgan hafta sud hay'ati yigitlarning Suriyaga borish rejalari yozilgan tasmalarni eshitdi. Ular soxta pasportlar qildirishni ham muhokama qilgan. Tasmalarning birida yigitlar "Skype" orqali minnesotalik boshqa bir do'sti bilan bog'langanini, bu yigit Suriyada "Islomiy davlat" bilan hamkorlik qilayotgani haqida gapirganini eshitish mumkin. Daudning onasi sud hay'atida birorta musulmon yoki qora tanli yo'q edi, deya norozi. Biroq u hay'at xolis va adolatli hukm chiqarishidan umidini uzgani yo'q.